b'\n_START_ARTICLE_\nOd povodnega mo\xc5\xbea\n_START_SECTION_\nVsebina\n_START_PARAGRAPH_\nO\xc4\x8de je imel tri h\xc4\x8dere, ki bi se rade mo\xc5\xbeile. Nekega dne pride gospod v zeleni obleki in zaprosi o\xc4\x87eta za roko najstarej\xc5\xa1e h\xc4\x8derke. O\xc4\x8de privoli in najstarj\xc5\xa1a h\xc4\x8di gre s povodnim mo\xc5\xbeem._NEWLINE_Na mostu jo zavije v pla\xc5\xa1\xc4\x8d, sko\xc4\x8dita v vodo in kmalu prideta do gra\xc5\xa1\xc4\x8dine. Da ji klju\xc4\x8de vseh sob, vendar ji prepove vstop v samo eno sobo. Ko povodni mo\xc5\xbe odide na lov, najstarej\xc5\xa1o h\xc4\x8derko premami radovednost in gre pogledat v prepovedano sobo. Tam odkrije tri kadi, v katere je bilo nalito \xc4\x8disto zlato. V zlato pomo\xc4\x8di prst in, \xc4\x8deprav ga je umivala in drgnila, zlato ni \xc5\xa1lo s prsta. V strahu pred mo\xc5\xbeem si je prst obvezala. Ko mo\xc5\xbe opazi obvezani prst, se mu zla\xc5\xbee, vendar je povodni mo\xc5\xbe vztrajen in na koncu mu le pove, kaj je naredila. Od jeze jo povodni mo\xc5\xbe usmrti tako, da jo na \xc5\xa1pico natakne._NEWLINE_Popolnoma enako se zgodi s srednjo h\xc4\x8derko. Povodni mo\xc5\xbe se o\xc4\x8detu zla\xc5\xbee, da potrbuje tudi drugo in da bosta enkrat obe pri\xc5\xa1li nazaj domov, o\xc4\x8de popusti in srednjo h\xc4\x8di doleti enaka usoda kot najstarej\xc5\xa1o._NEWLINE_Nato je moral povodni mo\xc5\xbe zaprositi o\xc4\x8deta \xc5\xa1e za roko najmlaj\xc5\xa1e h\xc4\x8dere. Prosil ga je, mu obljubljal, da se bodo nekega dne vsi \xc5\xa1tirje skupaj vrnili in da bo \xc5\xa1e o\xc4\x8de \xc5\xa1el z njimi, na koncu o\xc4\x8de le popusti in najmlaj\xc5\xa1a h\xc4\x8di gre s povodnim mo\xc5\xbeem. Na mostu jo zavije v pla\xc5\xa1\xc4\x8d, sko\xc4\x8dita v vodo in prideta do gra\xc5\xa1\xc4\x8dine. Tam pa najmlaj\xc5\xa1a h\xc4\x8di zagleda svoji sestri na \xc5\xa1pice nataknjeni. Zelo se ustra\xc5\xa1i, vendar ji povodni mo\xc5\xbe zagotovi, da ji ne bo hudega, \xc4\x8de mu bo zvesta. Da ji vse klu\xc4\x8de in ji prepove vhod v sobo, enako kot starej\xc5\xa1ima sestrama. Ker je bila tudi najmlaj\xc5\xa1a h\xc4\x8di radovedna, je \xc5\xa1la pogledat, kaj je v tisti prepovedani sobi, pogledala je v kadi, prsta pa ni pomo\xc4\x8dila in je sklenila zaroto proti povodnemu mo\xc5\xbeu._NEWLINE_Mo\xc5\xbea poprosi, \xc4\x8de bi smela sneti svoji sestri in ju pokopati, povodni mo\xc5\xbe ji dovoli. \xc4\x8cez nekaj \xc4\x8dasa na grobu njenih sestra zraste ro\xc5\xbea, ona pa sanja, naj zjutraj zgodaj vstane, nalovi roso s tiste ro\xc5\xbee, z njo poma\xc5\xbee sestri in bosta o\xc5\xbeiveli. Najmlaj\xc5\xa1a res to stori in prerokba iz sanj se uresni\xc4\x8di. Sestri skrije v sobo v gra\xc5\xa1\xc4\x8dini, mo\xc5\xbeu pa prepove vstop v to sobo._NEWLINE_Na \xc5\xbeegnansko nedeljo nape\xc4\x8de \xc5\xa1trukljev in potic ter prosi mo\xc5\xbea, \xc4\x8de bi nesel k njim domov ko\xc5\xa1 z dobrotami, ker je tak\xc5\xa1na njihova navada. Povodni mo\xc5\xbe privoli, najmlaj\xc5\xa1a h\xc4\x8di pa v ko\xc5\xa1 na dno posadi najstarej\xc5\xa1o sestro, na vrh nalo\xc5\xbei potic in \xc5\xa1trukljev ter po\xc5\xa1lje mo\xc5\xbea na pot. Naro\xc4\x8di mu \xc5\xa1e, da ne sme ni\xc4\x8d po\xc4\x8divati na poti in se na njenem domu ni\xc4\x8d ustavljati. Ob bo\xc5\xbei\xc4\x8du najmlaj\xc5\xa1a h\xc4\x8di spet nape\xc4\x8de poga\xc4\x8d in dobrot, prosi mo\xc5\xbea za pomo\xc4\x8d, na dno ko\xc5\xa1a posadi srednjo sestro, na vrh poga\xc4\x8de in povodni mo\xc5\xbe spet nese ko\xc5\xa1 na njen dom. Enako mu naro\xc4\x8di kot pri najstarej\xc5\xa1i sestri. Za veliko no\xc4\x8d tudi sebe na enak na\xc4\x8din spravi domov. Mo\xc5\xbeu \xc5\xbee prej naro\xc4\x8di, naj samo vzame ko\xc5\xa1, ko pride z lova, naj je ne moti med peko. Za pe\xc4\x8d pa je postavila v svojo obleko oble\xc4\x8deno slamnato \xc5\xbeensko z burklami v rokah. Mo\xc5\xbe se je vrnil, \xc5\xbeena pa je \xc5\xa1e vedno tako stala pred pe\xc4\x8djo. Iz dneva v dan je bil bolj la\xc4\x8den, \xc4\x8dez tri dni pa jo gre le pogledat in spozna ukano. Zgrabila ga je huda jeza in re\xc4\x8de:\xc2\xa0\xc2\xbbBaba je huj\xc5\xa1a kot hudi\xc4\x8d!\xc2\xab\xc2\xa0Od takrat je tudi ta pregovor._NEWLINE_Na domu pa so najmlaj\xc5\xa1o h\xc4\x8di polo\xc5\xbeili v kad \xc5\xbeegnane vode, dvanajst duhovnikov je molilo okoli nje, na glavo pa so ji dali sveto re\xc5\xa1nje telo, ker so vedeli, da on ni \xc4\x8dlovek, temve\xc4\x8d hudi\xc4\x8d. Povodni mo\xc5\xbe je privihral z viharjem in potresom, od\xc5\xa1el pa je praznih rok, kajti dekle je varovalo sveto re\xc5\xa1nje telo. Tako je najmlaj\xc5\xa1a h\xc4\x8di ukanila samega hudi\xc4\x8da.\n_START_SECTION_\nInterpretacija dela\n_START_PARAGRAPH_\nIzhodi\xc5\xa1\xc4\x8dna situacija je odhod h\xc4\x8dera od doma, in sicer, najprej odide najstarej\xc5\xa1a, potem srednja in nato \xc5\xa1e najmlaj\xc5\xa1a. Vsem trem povodni mo\xc5\xbe prepove obisk ene sobe v gra\xc5\xa1\xc4\x8dini, vendar vse h\xc4\x8derke prepoved prekr\xc5\xa1ijo, ker pogledajo v prepovedano sobo, sledi kazen za najstarej\xc5\xa1o in srednjo h\xc4\x8der (smrt), ker pomo\xc4\x8dita prst v zlato in kr\xc5\xa1itve prepovedi ni mogo\xc4\x8de ve\xc4\x8d prikriti. Njmlaj\xc5\xa1a h\xc4\x8di skuje zaroto proti povodnemu mo\xc5\xbeu in obe sestri in sebe s pomo\xc4\x8djo ukanje vrne nazaj domov. V pripovedi se kot \xc4\x8dude\xc5\xbeni predmet pojavi ro\xc5\xbea, ki zraste na grobu pokopanih sester. Z roso s te ro\xc5\xbee najmlaj\xc5\xa1a h\xc4\x8di od mrtvih obudi svoji sestri. Pripoved ima tipi\xc4\x8den konec, saj dobro zmaga nad zlim.'